**ELŐTERJESZTÉS**

# Szombathely Megyei Jogú Város Városstratégiai, Idegenforgalmi és Sport Bizottságának 2022. december 6-i ülésére

**Beszámoló Szombathely Megyei Jogú Város Önkormányzata 2022. évi**

**testvérvárosi kapcsolatainak működéséről, eredményességéről**

Szombathely Megyei Jogú Város Önkormányzata a 2022. évben is lehetőségeihez mérten igyekezett ápolni testvérvárosi kapcsolatait. Bár a koronavírus-járvány és a nehéz gazdasági körülmények éreztették hatásukat e területen is, néhány város képviselőivel személyes találkozás is megvalósulhatott, illetve az idei év fő eseménye, hogy megkötöttük a testvérvárosi megállapodást a lengyelországi Elbląggal.

1. **Testvérvárosi pályázatok**
2. A Savaria Turizmus Nonprofit Kft.-nek az Önkormányzattal szoros együttműködésben futó **Visegrad+ pályázat**a „Turizmus restart: turisztikai értékek közös újrahangolása Szombathely V4 és grúz testvérvárosaival” címmel az idei évben is több eredményt ért el.

***2022. április 6-7.*** között került sor a második turisztikai konferenciára Szombathelyen, ahol **Kutaisi, Komárnó,** illetve online felületen **Elbląg** város turisztikai szakemberei képviselték városukat a rendezvényen. A rendezvényt Szuhai Viktor tanácsnok úr nyitotta meg, majd előadást tartott az Önkormányzat testvérvárosi kapcsolatairól. A projektfeladatok egyeztetését követően a résztvevők személyesen ismerkedhettek meg Szombathely turisztikai értékeivel. Az együttműködés keretében 8 db PR megjelenésre került sor a partnerországokban, illetve szlovén, osztrák, német és olasz turisztikai vagy utazási oldalakon. A következő nagy mérföldkövet a közös turisztikai kiadvány létrehozása jelentette a partnervárosok látnivalóival, illetve kiemelt programjaival, valamint turisztikai imázsfilmek készítése a négy projekttelepülésről.

1. Az olaszországi **Lecco** városa meghívására Szombathely közösen kívánt pályázni Lecco testvérvárosaival a Polgárok, Egyenlőség, Jogok és Értékek Program **(CERV)** Testvérvárosi kapcsolatok alprogramjára, **Az európai kultúra egysége és pluralitása: A középkori Európa utcáin a mai kor polgáraival** címmel kidolgozott pályázatával. A projekt partnerei – Lecco, Szombathely, valamint a francia Mâcon, a katalán Igualada, illetve a belga Overijse város testvérvárosi kapcsolatokért felelős munkatársai - február folyamán több online projektegyeztetésen vettek részt, azonban a beadás előtt a francia partner visszalépett a pályázattól, így az olasz partnerek a projekt elhalasztása mellett döntöttek.
2. Városunk eredményesen pályázott a **Wacław Felczak Alapítvány Dwa Bratanki pályázatán,** amely a magyar-lengyel testvérvárosi és testvériskolai kezdeményezéseket támogatja, és olyan önkormányzatoknak szól, melyek testvérvárosi/testvériskolai megállapodást írtak alá, vagy annak aláírására kötelezettséget vállalnak egy lengyelországi településsel vagy intézménnyel. A 100%-os intenzitású pályázatból a Szombathely és Elbląg közti testvérvárosi megállapodás aláírásának megvalósulását finanszíroztuk, az eseményre 2022. május 5-6. között került sor.
3. **Testvérvárosi események 2022-ben**
4. Két év szünetet követően ***2022. augusztus 25-28.*** között ismét megrendezésre került a **Savaria Történelmi Karnevál,** ami Szombathely fő testvérvárosi eseménye. Az idei rendezvényt Elbląg, Kaufbeuren, Lecco, Oberwart, Razgrad, Santiago do Cacém, Sziszek és Vajdahunyad delegációja, valamint Andrzej R. Kalinowski lengyel konzul tisztelte meg jelenlétével. A rendezvényen a sokéves hagyománynak megfelelően a kaufbeureni Artistica Anam Cara egyesület tagjai nagy sikerrel szerepeltek. A küldöttségek a karneváli programokon túlmenően megtekintették a város nevezetességeit, ezen belül a nemrégiben megnyitott Víztornyot és annak kiállítását. Portugál testvérvárosunk polgármesterét Dr. László Győző alpolgármester úr és Szuhai Viktor tanácsnok úr társaságában külön megbeszélés keretében fogadtam, aminek alkalmával a jövőbeli együttműködési lehetőségekről tárgyaltunk.
5. A ***2022. november 11-13. között*** zajló **Szent Márton-napi eseményekre** Kaufbeuren testvérvárosunk kapott meghívást, melyre a Testvérvárosi Egyesület ügyvezetője, Alexander Müller úr és helyettese, Birgit Müller asszony érkezett. Vendégeink részt vettek a Márton-napi egyházi eseményeken, illetve a Szent Márton-napi díjátadó gálaműsoron, ahol az idén 30 éves testvérvárosi évforduló alkalmából emléklapban részesült az Egyesület. Vendégeink egyeztettek a városvezetőkkel, valamint a Turisztikai és Testvérvárosi Egyesület képviselőivel a jövő év fő eseményeiről, a 30 éves testvérvárosi jubileumi ünnepség terveiről, a szeptemberre tervezett buszos látogatásukról, továbbá közös pályázati lehetőségekről.
6. **Egyéb testvérvárosi kapcsolatok**
7. **Kapcsolat Kutaisivel:**
	* Georgiai testvérvárosunk partnere a Visegrad+ projektnek, a testvérvárosi és turisztikai területtel foglalkozó munkatársuk részt vett a ***2022. április 6-7.*** között megrendezett konferencián.
	* ***Szeptemberben*** Kutaisi testvérvárosunk felhívást intézett Önkormányzatunk felé, melyben ifjú zongoratehetségek jelentkezését várják a Meliton Balanchivadze Ifjú Zenészek Nemzetközi Versenyére. A megkeresést továbbítottuk a Bartók Béla Zeneiskola részére azzal a kéréssel, hogy a fiatal tehetségek közt a jelentkezést szorgalmazni szíveskedjenek.
8. **Kapcsolat Kaufbeurennel:**
	* ***Július 15-18. között*** Stefan Bosse főpolgármester úr meghívására Dr. László Győző alpolgármester úr, Bokányi Adrienn tanácsnok asszony és Ágh Ernő képviselő úr részvételével Kaufbeurenbenben tartózkodtam, a Tänzelfest ünnepségen. A 30 éves testvérvárosi évforduló évében a Szombathelyi Turisztikai és Testvérvárosi Egyesület ismét standdal népszerűsítette városunkat, ahol az Ungaresca Táncegyüttes táncosai is felléptek. Szombathelyt a hivatalos küldöttségen túl a Német Önkormányzat tagjai képviselték, valamint fellépett a Szombathelyi Kötélugró Egyesület is.
9. **Kapcsolat Felsőőrrel:**
	* ***November 4-én*** az ausztriai Felsőőrön nyíló, 15. Burgenland ízei elnevezésű vásár megnyitóján Szombathely Megyei Jogú Város Önkormányzatát Szuhai Viktor tanácsnok úr képviselte. A rendezvényt megtisztelte és köszöntőt mondott Mag. Astrid Eisenkopf tartományfőnök-helyettes asszony. Tanácsnok úr találkozott Georg Rosner polgármester úrral, Nikolaus Berlakovich úrral, a Burgenlandi Mezőgazdasági Kamara elnökével, illetve Helmut Gaal képviselő úrral, akikkel a megnyitót és a burgenlandi regionalitásért járó díjak átadását követően közösen megtekintette a 140 kiállítóval rendelkező vásárt. Tanácsnok úr az önkormányzat képviselőivel röviden egyeztetett Szombathely és Felsőőr testvérvárosi kapcsolatának elmélyítéséről.
10. **Kapcsolat Leccóval:**
	* ***Szeptember 30. és október 2. között*** Dr. László Győző alpolgármester úr és Bokányi Adrienn tanácsnok asszony társaságában látogatást tettem Lecco testvérvárosunkban, a Rózsafűzér Szűzanya ünnepén megrendezett testvérvárosi találkozó alkalmából. A delegáció tagjai a hivatalos programokon túl részt vettek egy, a jövőbeli együttműködésekkel kapcsolatos workshopon is, aminek a keretében a turizmus, a kultúra, az oktatás és a környezetvédelem témakörében dolgoztunk ki együttműködési lehetőségeket a katalán Igualada, a francia Mâcon és a belga Overijse városok képviselőivel.
11. **Kapcsolat Sziszekkel:**
	* ***Június 2-5. között*** Koczka Tibor képviselő úr Sziszek testvérvárosunkban részt vett a Város Napja rendezvényen. Az eseményen egyeztetett a sziszeki iskola igazgatójával a szombathelyi horvát iskolával történő kapcsolatfelvételről, esetleges testvériskolai kapcsolat kiépítéséről. Június 4-én a Szalézi Egyházközség, valamint a Szombathelyi Horvát Nemzetiségi Önkormányzat képviselői Ágh Ernő képviselő úr vezetésével szintén Sziszekbe utaztak, ahol részt vettek a Szent Kvirin-napi szentmisén.
12. **Kapcsolat Elbląggal:**
* ***Május 5-6. között* Elbląg város polgármestere, Witold Wróblewski úr és küldöttsége Szombathelyre látogatott, a testvérvárosi megállapodás kulturális műsorral egybekötött aláírási ünnepségére. Az eseményt megtisztelte jelenlétével** Őex. Sebastian Kęciek nagykövet, Andrzej R. Kalinowski konzul is.
* ***Június 23-26. között*** Bokányi Adrienn tanácsnok asszony, Szuhai Viktor tanácsnok úr és Ágh Ernő képviselő úr részvételével hivatalos küldöttség utazott legifjabb testvérvárosunkba, **Elblągba, hogy részt vegyen a Város Napja ünnepségen.** A delegáció tagjait testvérvárosunk polgármestere és alpolgármestere köszöntötte a Polgármesteri Hivatalban, melyen Dr. Illés Pál Attila gdański főkonzul és dr. Simon Ottó konzul úrral is találkoztak. Az eseményen küldöttségünk bemutatta Szombathely városát, gazdasági, kulturális jellemzőit. A kiutazók megtekintették a város nevezetességeit, majd ellátogattak a Visztula-turzáshoz, a Balti-tengert a Visztula-öböllel és Elbląggal összekötő hajózási csatornához. A találkozók folyamán felvázolták azokat a tereket, ahol együttműködési lehetőségeket képzelnek el, mint például az egyetemek, múzeumok között.
1. **Kapcsolat Ungvárral:**

*A* ***2022 februárjában*** kitörő orosz-ukrán háború nagymértékben meghatározta az ungvári kapcsolatok alakulását. Bohdan Andriyiv polgármester úr levélben keresett meg, melyben támogatást és humanitárius segítséget kért a nehéz időszak átvészelésére, de már ezt megelőzően, a februári közgyűlésen is felhívtam képviselőtársaim figyelmét testvérvárosunk megsegítésének fontosságára. Tárgyalást folytattam az Egyházmegyei Karitász és a Máltai Szeretetszolgálat vezetőjével, az adományok gyűjtése és elszállítása, valamint jegyző úrral és a Szociális és Lakás Bizottság elnökével az érkező menekültek befogadása témájában. Folyamatosan tartottuk a kapcsolatot a Kárpátaljai Katonai Igazgatással, illetve az Ungvári Magyar Főkonzulátussal az adományok szállítását illetően. Az Önkormányzat és a fenti szervezetek adományain túlmenően számos civil szervezet támogatta Ukrajnát.

1. **Kapcsolat Yantai-jal:**

Kínai testvérvárosunkkal idén 15 éves a partnerség. Sajnálatos módon a koronavírus és a gazdasági nehézségek hatására a kapcsolat még mindig kizárólag online módon történik. Az évforduló alkalmából Yantai város összefoglaló kisfilmet küldött a város kulturális életéről, illetve egy másik videóban iskolás gyermekek mutatták be a városuk nevezetességeit és jellegzetes ételeiket. Tervezzük, hogy hasonló videók eljuttatásával közelebb hozzuk a két város fiataljait egymáshoz.

1. **Kapcsolat Tours-ral:**

Február folyamán a Francia-Közép- és Kelet-Európai Kezdeményezések Egyesület igazgatója azzal keresett meg minket, hogy segítséget kívánnak nyújtani a tours-i kapcsolatok fellendítésében, aminek elsődleges lépéseként a két város sakk-klubjai közt szeretnének kapcsolatot teremteni, de egyéb témájú együttműködések iránt is nyitottak, mint pl. a fenntartható élelmiszergazdálkodás, energiai és ökológiai átállás, fenntartható vízgazdálkodás és örökségvédelem. Bízunk abban, hogy a tervezett nemzetközi sakkbajnokság a közeljövőben megvalósulhat.

Kérem a Tisztelt Bizottságot, hogy a Szombathely Megyei Jogú Város Önkormányzata 2022. évi testvérvárosi kapcsolatainak működéséről, eredményességéről szóló beszámolót elfogadni szíveskedjék.

Szombathely, 2022. november „ „.

**/: Dr. Nemény András :/**

**HATÁROZATI JAVASLAT**

**……………./2022. (XII. 6.) VISB. sz. határozat**

A Városstratégiai, Idegenforgalmi és Sport Bizottság a Szombathely Megyei Jogú Város Önkormányzata 2022. évi testvérvárosi kapcsolatainak működéséről, eredményességéről szóló beszámolót a Szombathely Megyei Jogú Város Önkormányzatának Szervezeti és Működési Szabályzatáról szóló 18/2019. (X. 31.) önkormányzati rendelet 54. § (3) bekezdés 7. pontja alapján jóváhagyja.

**Felelős:** Dr. Nemény András, polgármester

**Határidő:** azonnal